Document ID: /roh_data/filtered/fineweb-2-filterrobots_roh.jsonl.gz/21961

Il Parc Naziunal Svizzer è ina cuntrada selvadia protegida severamain. Ils animals e las plantas pon sa sviluppar a moda libra. E nagin n’intervegn en ils process natirals.
Quai che pioniers sabis han fundà avant 100 onns, è oz in juvel: l’emprim parc naziunal da la Svizra ed il pli vegl da las Alps. Tenor la definiziun da l’Uniun internaziunala per la protecziun da la natira (IUCN) appartegna il Parc Naziunal Svizzer (PNS) a la pli auta categoria I (cuntrada selvadia) e gioga damai en la “Champions League” dals territoris da protecziun. Quest aut status da protecziun oblighescha. En il Parc Naziunal èsi scumandà da bandunar las sendas, cleger flurs, segar ils prads, mazzar animals u derscher plantas. La natira è surlaschada a sasezza e na po betg vegnir transfurmada.